עיריית חיפה מבצעת עיקורים וסירוסים מזה שנים רבות אך במידה שאינה ריאלית לכמות חתולי הרחוב בשטחה.. נכון ליולי 2022 העיריה מממנת טיפול כזה ל- 4000 חתולים בשנה – מספר נמוך בהרבה מהדרוש כדי לווסת את אוכלוסיית חתולי הרחוב בעיר. אגודת חובבי החתולים בישראל מבצעת למעלה מ- 1000 עיקורים וסירוסים כל שנה של חתולי חיפה רבתי במימונה שלה. חלק קטן מהעלות ממומן על ידי המשרד להגנת הסביבה והשאר מתרומות הציבור. כלומר האגודה הקטנה שלנו מגדילה את מספר העיקורים/סירוסים בחיפה ב- 25% יחסית לעיריית חיפה – העיר השלישית בגודלה בישראל. לשם ביצוע העיקור או הסירוס האגודה מתקשרת עם ווטרינרים מוסמכים באזור העיר לביצוע הפעולה. מתנדבי האגודה (שאינם מקבלים כל שכר או השתתפות בהוצאותיהם) לוכדים את החתולים באזורי המחיה שלהם, ומביאים אותם לווטרינרים. המתנדבים עוקבים אחר התהליך הרפואי, ודואגים שהחתולים יקבלו את כל הנחוץ להם לאחר הטיפול. לאחר מנוחה מתאימה, מתנדבי האגודה משחררים את החתולים לאזור המחיה המקורי שלהם.